पाएं अपने शहर की ताज़ा ख़बरें और फ्री ई-पेपरडाउनलोड करें
प्रतिबंध के बावजूद किसान इन दिनों लापरवाही से खेतों में आग लगाकर नरवाई जला रहे हैं। आग लगाने से किसान अपने खेतों की कम समय में सफाई कर नरवाई से मुक्ति तो पा रहे हैं, लेकिन ऐसा करने से खेत की मिट्टी में मौजूद पाेषक तत्व जलकर नष्ट हो रहे हैं। जमीन की उर्वरा शक्ति भी प्रभावित हो रही है।
कृषि विभाग ने किसानों को गहरी जुताई कर नरवाई से खाद बनाने का सुझाव दिया है, लेकिन बहुत कम किसान ही इसे मान रहे हैं। पिछले दिनों जिला प्रशासन ने नरवाई जलाने वाले किसानों के खिलाफ प्रतिबंधात्मक कार्रवाई करने के निर्देश सभी एसडीएम को दिए थे, लेकिन ऐसी कोई कार्रवाई जिले में अब तक देखने व सुनने को नहीं मिली है।
हार्वेस्टर से कटाई के बाद बचती है नरवाई : जिले में एक दशक पहले तक मजदूरों से गेहूं की फसल कटाई कराई जाती थी। मजदूर जमीन की सतह के ठीक ऊपर से तने को व्यवस्थित रूप से काटते थे और खेत में तने के अवशेष नहीं बचते थे। ऐसा करने से भूसा भी अधिक मात्रा में मिलता था और खेत में सामान्य जुताई से ही जमीन दोबारा बोवनी के लायक हो जाती थी। अब मजदूरों की जगह हार्वेस्टर से गेहूं का कम समय में दोहन किया जाने लगा है। समय और श्रम तो इसमें कम लग रहा, लेकिन तने के एक से डेढ़ फीट के अवशेष के निपटान की समस्याएं पैदा हो रही हैं। किसान नरवाई जलाकर आसानी से निपटान कर रहे हैं, लेकिन ऐसा करने से खेतों में मौजूद पोषक तत्व भी नष्ट हो रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn